作者:吳筠
標題:建業懷古
內容:炎精既失禦，宇內為三分。吳王霸荊越，建都長江濱。爰資股肱力，以靜淮海民。魏後欲濟師，臨流遽旋軍。豈惟限天塹，所忌在有人。惜哉歸命侯，淫虐敗前勳。銜璧入洛陽，委躬為晉臣。無何覆宗社，為爾含悲辛。俄及永嘉末，中原塞胡塵。五馬浮渡江，一龍躍天津。此時成大業，實賴賢縉紳。闢土雖未遠，規模亦振振。謝公佐王室，仗節掃偽秦。誰為吳兵孱，用之在有倫。荏苒宋齊末，斯須變梁陳。綿曆已六代，興亡互紛綸。在德不在險，成敗良有因。高堞複於隍，廣殿摧於榛。王風久泯滅，勝氣猶氤氳。皇家一區域，玄化通無垠。常言宇宙泰，忽遘雲雷屯。極目梁宋郊，茫茫晦妖氛。安得倚天劍，斬茲橫海鱗。徘徊江山暮，感激為誰申。